Simon Emil Ammitzbøll (LA), 2011-04-05:
Liberal Alliance afviser det beslutningsforslag, som ligger her, men ikke, fordi vi ikke har sympati for oppositionens ønske om at styrke børns vilkår i Danmark; det synes vi sådan set altid er meget på sin plads.
Det er klart, at børn, som ikke selv er myndige, har brug for, at der er nogle stærke rettigheder for dem, og at samfundet også er med til at varetage deres interesser i forhold til deres livssituation.
Derfor er vi også rigtig glade for, at vi sammen med regeringen og Dansk Folkeparti har indgået en aftale for at styrke netop børnenes muligheder for både at få én klar indgang og også at få klar hjælp og rådgivning.
Derfor har vi fået udvidet åbningstiderne for BørneTelefonen, som vi mener er det sted, hvor børn jo kan søge den rådgivning, som de har brug for.
Der bliver åbent fra kl. 11 til kl. 23 alle ugens dage, og det vil sige, at der er mulighed for, at telefonen er åben, når børnene har brug for det, for nogle af de problemer, der kan opstå, kan jo sagtens opstå, netop når nogle af dem, der generer børnene – desværre nogle gange også deres forældre – har fri, nemlig i weekenden og uden for almindelig arbejdstid.
Samtidig etableres der også en akutfunktion, som skal sikre, at Børns Vilkårs rådgivere kan hjælpe børn med at komme i kontakt med relevante myndigheder, også når det er kommunen, der er tale om.
Det er meget vigtigt, at vi netop dermed sikrer, at den her ene indgang også videreformidler den hjælp, som børnene har brug
Endelig har vi også styrket Børns Vilkårs rådgivning i forhold til at omfatte rådgivning om hjælp til at etablere kontakt til andre relevante myndigheder.
Og så laver man jo også et samarbejdsprojekt mellem Børns Vilkår og fem kommuner, som skal styrke samarbejdet yderligere, og som forhåbentlig senere kan udbredes til andre kommuner.
Samtidig etableres der en ny hjemmeside, hvor børn og unge kan få mere information om det her, altså oplysning om Børns Vilkårs BørneTelefon, og i det hele taget skal der sørges for, at kendskabet til BørneTelefonen bliver mere udbredt.
Det er allerede, som vi har talt om, 82 pct. af målgruppen, der kender den her mulighed, og vi er rigtig glade for, at vi nu kan få mulighed for at markedsføre det endnu mere, så der er endnu flere, der får mulighed for at kende de fine muligheder, der er.
Nu har jeg stået her og rost den aftale, som vi selv har været med til indgå, og det er jo det nemmeste i verden at gøre.
Vi har sådan set også, synes vi selv, taget det forslag, som er kommet fra oppositionen, seriøst.
Vi har virkelig prøvet at sætte os ind i de forskelle og ligheder, der er både i forhold til den norske model og i forhold til den svenske model.
Det er vigtigt for os at sige, at hver gang der er noget, hvor vi kan tale om, om der er en mulighed for at styrke børns rettigheder, eller at børns rettigheder ikke er sikret nok, så er vi altid villige til at tage en dialog om det, men vores indtryk er, at de bekymringer, som man har, bliver varetaget med det nuværende system, og at vi med den aftale, vi har lavet med regeringen og Dansk Folkeparti, yderligere har fået styrket hele det her begreb om én indgang og de muligheder, der er for børn til at få hjælp.